**שלום לצבי** / נעמי נוימן  
דברים בהלוויה

בשנתיים האחרונות ליוויתי את המשפחה מתוך 'בית הדר'.

היכרותי עם צבי ורחל ואהבתי אליהם, החלה בשנים בהם ארן היה לאחר הפציעה והייתי שכנתו הצמודה.

היו אלה שנים של קרבה גדולה. את צבי זכיתי להכיר אז כאדם דואג, מסור, נמרץ, זריז, יעיל, משימתי, שקט מאוד, מרוכז במשימות ומוקיר תודה.

ב'בית הדר' נגלתה לי אותה אישיות - מסור לרחל באהבה גדולה, קורא לה שירים, משחק איתה משחקים, מרכיב הרכבות... דאגה עצומה מילאה את עולמו.

יחד עם זאת, התמצא בטכנולוגיה חדישה, התעניין בקורה סביבו: "נו, אז מה נשמע בעין השופט?" - משפט מלפני שבוע: "מה הן כמויות הגשם?", כיאה לפלאח ותיק... כאשר היה כוחו עמו - השתתף בפעילויות בית הדר.

כאשר חברי קיבוץ באו להתנדב או לבקר - הדבר שימח את צבי מאוד וכך גם ביקוריה של רינה, חברתם מפעם, וקרוביה של רחל. הוקיר וידע לומר תמיד מילה טובה, נרגש מתמיכה ופירגון.

בקיץ, כאשר נפרד מבוגרי שנת שירות שהתנדבו אצלנו, אמר להם: "עשיתם את הדבר הנפלא ביותר שחוויתי בשנים האחרונות. הקדשתם לנו מזמנכם והבאתם לנו אור גדול".

בבית הדר מאוד מאוד אהבו והעריכו אותו.

אני רוצה לספר על תרומה ייחודית ומיוחדת של נעמי ארז למשפחה. נעמי באה פעמיים כל יום להיות עם רחל. היא לקחה על עצמה כל משימה הקשורה בטיפול מחוץ לבית הדר - גם של צבי. כאשר שאלתי אותה כיצד נקשרה אליהם, ענתה ששמעה שרחל נפלה ואמרה שתוכל לעזור.

התרגשתי לראות זאת כל יום מחדש. אין לי מילים לתאר מה זה תרם לצבי, לרחל ולכולנו.

לרחל, דן, ארן והמשפחות, היקרים עד מאוד חיבוק גדול מכל דיירי וצוות 'בית הדר'

